Schibetta dal mais
Sparta “Porcelain”

Da Patrick Capaul

Avant in temp as hai jau preschentà - chars lecturs da las Punts - ina nova band americana insanua tranter rock psicodelic ed absoluta isteria.... .
Quels da vus ch'èn suandà a mes tip san da tge che jau discur: l'album "de-Ioused in the comatorium" da la band THE MARS VOLTA.
E sche vus avais cumprà quella schiba essas fin oz schoccà empernaivel da tanta isteria a dinamica - qua la successiun en chaussa psico-isteria!
Sco THE MARS VOLTA deriva era SPARTA da las "scalgias" da la band AT THE DRIVE IN, quai che gniva pratitgà da gliez temps en il collectiv cuntinuescha oz separà.
Il debut da SPARTA "wiretab sears" dal 2002 aveva quella tscherta canera creativa, quella ramur privlusa che tunava suenter dolurs psichicas; rauc, malsaun ed isteric. Betg dal tuttafatg auter che AT THE DRIVE IN ni THE MARS VOLTA, dentant betg uschè cumpact e dinamic.
Ussa è la nova schiba "porcelain" en las staziuns, in album che mussa SPARTA pli organisà, pli empernaivel, simplamain fenomenal!
Cler, per ils fans da la totala canera po quella schiba tunar popig, lavada cun Perwoll. E per tut quels che curran suenter l'ultimativa erecziun fonica dapli il debut da THE MARS VOLTA - qua è vossa nova primavaira! Melodius, malsaun, dinamic, isteric, bellezza, orribel, unic, psicodelic, dolurus..... tge dess jau anc dir? Quella schiba fascinescha mai ils davos dis pli e pli fitg, adina puspè enavos tar l'entschatta! Oravant tut il sound/mix da quest album fa la musica da SPARTA tar in viadi acustic extraordinari, chanzun per chanzun senza solitas rusnas.
Segir èsi tut auter ch'ina schiba per in e mintgin che "va a prà" cun mintga solita situaziun. Sche vus as sentis memia pauc isterics e claustrofobics per quest sound, qua in tip d'in apotecher: purtai vossa stereo en la pli pitschna stanza che vossa abitaziun ha da porscher ina stgaffa da vestgadira fiss ideala - dai simplamain vollgas a quest indriz, serrai las portas e laschai violar da quest sound - 120 decibels tanschan!